CELEX: 52016PC0833
Language: ro
Date: 2017-01-06
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 6.1.2017
            COM(2016) 833 final
            2016/0417(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.
            
            
               Prin scrisoarea înregistrată de Comisie la 26 septembrie 2016, Luxemburgul a solicitat autorizarea de a continua scutirea de la plata TVA a persoanelor impozabile a căror cifră de afaceri anuală se situează sub un anumit prag și majorarea acestui prag de la 25 000 EUR la 30 000 EUR. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisorile din 4 octombrie 2016, cu privire la cererea înaintată de Luxemburg. Prin scrisoarea din 5 octombrie 2016, Comisia a comunicat Luxemburgului că deține toate informațiile necesare pentru a analiza solicitarea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire implică faptul că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               Această măsură a fost introdusă inițial în conformitate cu dispozițiile articolului 14 din Directiva 67/228/CEE a Consiliului
                  2
               . Cu toate acestea, statele membre care nu au recurs la opțiunea prevăzută în respectiva dispoziție au avut ulterior posibilitatea, în conformitate cu articolul 24 alineatul (2) litera (b) din Directiva 77/388/CEE devenit în prezent articolul 285 primul paragraf din Directiva TVA, să scutească de TVA numai persoanele impozabile a căror cifră de afaceri anuală nu depășește 5 000 EUR sau echivalentul în moneda națională a acestei sume. În conformitate cu al doilea paragraf al articolului 285 din Directiva TVA, statele membre aflate în această situație mai pot acorda o diminuare treptată a taxelor persoanelor impozabile a căror cifră de afaceri anuală depășește plafonul stabilit pentru aplicarea acesteia.
            
            
               Până la sfârșitul anului 2012, Luxemburg a scutit de la plata TVA persoanele impozabile a căror cifră de afaceri anuală nu depășea 10 000 EUR. În plus, Luxemburgul a informat Comisia că a făcut uz de opțiunea prevăzută la al doilea paragraf de la articolul 285 din Directiva 2006/112/CE acordând o diminuare treptată a taxei persoanelor impozabile a căror cifră de afaceri anuală era cuprinsă între 10 000 EUR și 25 000 EUR.
            
            
               Aplicarea pragului de scutire majorat a fost adecvată în vederea simplificării sistemului de TVA pentru întreprinderile mici prin reducerea semnificativă a sarcinilor întreprinderilor eligibile pentru acest regim, scutindu-le de o mare parte din obligațiile aferente impuse de regimul normal de TVA. Astfel, Luxemburgul a solicitat și a obținut o derogare de la aplicarea unui prag al cifrei de afaceri de 25 000 EUR în ceea ce privește regimul de scutire pentru întreprinderile mici, eliminând în același timp, aplicarea regimului de diminuare treptată a impozitului. 
            
            
               Această derogare a fost autorizată prin Decizia 2013/677/UE a Consiliului
                  3
                până la 31 decembrie 2016.
            
            
               Pentru a menține valoarea în termeni reali și, prin urmare, beneficiile depline ale simplificării acesteia în timp, Luxemburgul solicită, de asemenea, permisiunea de a revizui actualul prag în sens ascendent în conformitate cu un sistem de indexare.
            
            
               Prin urmare, Luxemburgul solicită în prezent ca măsura să fie prelungită după data de 1 ianuarie 2017 și ca, în plus, pragul maxim autorizat să fie majorat până la 30 000 EUR din cifra anuală de afaceri. 
            
            
               Potrivit autorităților luxemburgheze, în conformitate cu articolul 395 alineatul (1) al doilea paragraf din Directiva TVA, măsura specială avută în vedere va avea doar un efect neglijabil asupra valorii globale a veniturilor fiscale colectate în etapa de consum final (nu mai mult de 0,12 %). Prin această cerere, Luxemburgul dorește să simplifice obligațiile care le revin întreprinderilor, și să stimuleze în același timp dezvoltarea acestor mici întreprinderi. În același timp, Luxemburgul dorește să reducă sarcinile administrației fiscale prin limitarea obligației de a controla persoanele impozabile mici, operațiune relativ costisitoare în raport cu valoarea TVA implicată, și să își concentreze activitățile pe controlul persoanelor impozabile mai mari. Acest lucru este în conformitate cu articolul 395 alineatul (1) primul paragraf din Directiva TVA, care prevede că statele membre pot fi autorizate să introducă măsuri speciale de derogare de la dispozițiile Directivei TVA pentru a simplifica procedura de colectare a TVA. 
            
            
               În acest context, trebuie reținut faptul că măsura este și va rămâne opțională pentru persoanele impozabile.
            
            
               Luxemburgul nu a menționat un termen limită pentru această derogare. Cu toate acestea, derogările de la Directiva TVA trebuie să fie întotdeauna limitate în timp, astfel încât efectele lor să poată fi evaluate. În plus, dispozițiile articolelor 281-294 din Directiva TVA referitoare la regimul special pentru întreprinderile mici fac în prezent obiectul unei revizuiri. Așa cum s-a anunțat în Planul de acțiune privind TVA
                  4
               , propunerea Comisiei, sub forma unui amplu pachet de măsuri de simplificare, printre care și o directivă de modificare a dispozițiilor Directivei TVA privind regimul special pentru întreprinderile mici, urmează să fie prezentată până la sfârșitul anului 2017.
            
            
               Prin urmare, se propune prelungirea derogării pentru o nouă perioadă, până la data de 31 decembrie 2019 sau până la data intrării în vigoare a unei directive care modifică dispozițiile Directivei TVA privind regimul special pentru întreprinderile mici, dacă această dată este anterioară. Este de competența autorităților luxemburgheze să decidă în ce măsură și dacă să utilizeze sau nu sistemul de indexare, în ceea ce privește derogarea aplicabilă până la 30 000 de euro.
            
            
               •Coerența cu dispozițiile existente în domeniul de politică
            
            
               Derogări similare au fost acordate și altor state membre. Belgiei
                  5
                i s-a acordat un prag de 25 000 EUR, Poloniei
                  6
                un prag de 30 000 EUR, Lituaniei
                  7
                un prag de 45 000 EUR, Letoniei
                  8
                și Sloveniei
                  9
                un prag de 50 000 EUR, Italiei
                  10
                și României
                  11
                un prag de 65 000 EUR.
            
            
               •Coerența cu celelalte politici ale Uniunii
            
         
         
            
               Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Gândiți mai întâi la scară mică»: Prioritate pentru IMM-uri - Un «Small Business Act» pentru Europa”
                  12
               , care invită statele membre să țină cont de caracteristicile speciale ale IMM-urilor atunci când elaborează legislația și, prin urmare, să simplifice cadrul de reglementare existent.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               Articolul 395 din Directiva TVA.
            
            
               •Subsidiaritatea (în cazul competențelor neexclusive) 
            
            
               
                  Având în vedere prevederea din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitatea
            
            
               
                  Decizia se referă la o autorizare acordată unui stat membru la solicitarea acestuia și nu constituie o obligație.
               
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea în beneficiul unui număr mai mare de persoane impozabile mici și al administrației fiscale.
            
            
               •Alegerea instrumentului
            
            
               Instrument propus: decizie de punere în aplicare a Consiliului.
            
            
               În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
            
            
               3.REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               Prezenta propunere se bazează pe o cerere înaintată de Luxemburg și se referă doar la acest stat membru.
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               Propunerea de decizie de punere în aplicare a Consiliului vizează prelungirea unei măsuri de simplificare care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește 30 000 EUR. Acest lucru va avea un impact potențial pozitiv asupra reducerii sarcinii administrative pentru un număr suplimentar de 970 de persoane impozabile, care reprezintă în prezent 1,2 % din persoanele impozabile înregistrate în scopuri de TVA și implicit pentru administrația fiscală. Impactul bugetar în termeni de venituri din TVA pentru Luxemburg este estimat la maximum 0,12% din veniturile din TVA colectate.
            
            
               4.IMPLICAȚII BUGETARE
            
         
         
            
               Propunerea nu are implicații asupra bugetului UE, deoarece Luxemburg va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului
                  13
               .
            
            
               2016/0417 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  14
               , în special articolul 395,
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 285 din Directiva 2006/112/CE, statele membre care nu și-au exercitat opțiunea prevăzută la articolul 14 din A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri, structura și normele de aplicare ale sistemului comun de taxă pe valoarea adăugată
                  15
                pot acorda scutiri de la plata TVA persoanelor impozabile a căror cifră de afaceri anuală nu depășește 5 000 EUR sau echivalentul în monedă națională. De asemenea, ele pot acorda o diminuare treptată a taxelor persoanelor impozabile a căror cifră de afaceri anuală depășește plafonul stabilit pentru aplicarea acesteia..
            
            
               (2)Prin Decizia 2013/677/UE a Consiliului
                  16
               , Luxemburg a fost autorizat, cu titlu de măsură de derogare, să scutească de la plata TVA persoanele impozabile a căror cifră de afaceri anuală nu depășește 25 000 EUR până la 31 decembrie 2016.
            
            
               (3)Prin scrisoarea înregistrată de Comisie la 26 septembrie 2016, Luxemburgul a solicitat autorizarea unei măsuri de derogare de la articolul 285 din Directiva 2006/112/CE pentru a prelungi această scutire începând de la 1 ianuarie 2017 și, în același timp, pentru a majora pragul de la 25 000 EUR la 30 000 EUR. 
            
            
               (4)Comisia a informat celelalte state membre, prin scrisorile datate 4 octombrie 2016, cu privire la cererea înaintată de Luxemburg. Prin scrisoarea din 5 octombrie 2016, Comisia a comunicat Luxemburgului că deține toate informațiile necesare pentru a analiza cererea.
            
            
               (5)Conform informațiilor furnizate de Luxemburg, un număr potențial suplimentar de 970 de persoane impozabile ar putea beneficia de această măsură pentru a-și reduce obligațiile în materie de TVA menționate în titlul XI capitolele 2-6 din Directiva 2006/112/CE. În consecință, sarcina administrației fiscale de a colecta taxa și de a audita întreprinderile mici ar fi, de asemenea, diminuată. 
            
            
               (6)Dat fiind că derogarea acordată Luxemburgului va avea ca efect reducerea obligațiilor în materie de TVA ale întreprinderilor mici, în condițiile în care acestea ar putea opta în continuare pentru regimul normal de TVA în conformitate cu articolul 290 din Directiva 2006/112/CE, Luxemburg ar trebui să fie autorizat să aplice pragul majorat până la 31 decembrie 2019. 
            
            
               (7)În mod normal, derogările se acordă pe o perioadă limitată, pentru a se putea evalua dacă măsura specială este adecvată și eficace. Derogarea solicitată ar trebui, prin urmare, să fie limitată în timp și însoțită de o clauză privind încetarea de drept a efectelor juridice. În plus, dispozițiile articolelor 281-294 din Directiva 2006/112/CE referitoare la un regim special pentru întreprinderile mici fac obiectul unei revizuiri și se preconizează intrarea în vigoare, înainte de 31 decembrie 2019, a unei directive care va modifica aceste dispoziții ale directivei TVA.
            
            
               (8)Conform informațiilor furnizate de Luxemburg, majorarea pragului va avea un efect neglijabil asupra valorii totale a veniturilor fiscale colectate în etapa consumului final. 
            
            
               (9)Derogarea solicitată este conformă cu obiectivele prezentate în Comunicarea Comisiei intitulată „«Gândiți mai întâi la scară mică»: Prioritate pentru IMM-uri - Un «Small Business Act» pentru Europa”, din 25 iunie 2008
                  17
               .
            
            
               (10)Derogarea nu are impact asupra resurselor proprii ale Uniunii provenind din TVA, deoarece Luxemburg va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului
                  18
               .
            
         
         
            
               (11)Prin urmare, Decizia 2013/677/UE trebuie modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
            
               Articolele 1 și 2 din Decizia 2013/677/UE se înlocuiesc cu următorul text:
            
            
               „Articolul 1
            
            
               Prin derogare de la articolul 285 din Directiva 2006/112/CE, Luxemburgul este autorizat să scutească de la plata TVA persoanele impozabile a căror cifră de afaceri anuală nu depășește 30 000 EUR.
            
            
               Articolul 2
            
            
               Prezenta decizie produce efecte de la data notificării sale.
            
            
               Prezenta decizie se aplică până la 31 decembrie 2019 sau până la data intrării în vigoare a unei directive care modifică dispozițiile articolelor 281-294 din Directiva 2006/112/CE privind regimul special pentru întreprinderile mici, dacă această dată este anterioară.”
            
            
               Articolul 2
            
            
               Prezenta decizie se adresează Marelui Ducat al Luxemburgului.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 347, 11.12.2006, p. 1.
               
               
                  
                     (2)
                  A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri – Structura și procedurile de aplicare a sistemului comun privind taxa pe valoarea adăugată (JO 71, 14.4.1967, p. 1303).
               
               
                  
                     (3)
                  Decizia de punere în aplicare 2013/677/UE a Consiliului din 15 noiembrie 2013 de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 316, 27.11.2013, p. 33).
               
               
                  
                     (4)
                  Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, Către un spațiu unic pentru TVA în UE - Momentul deciziei, 7.4.2016, COM(2016)148 final.
               
               
                  
                     (5)
                  Decizia de punere în aplicare (UE) 2015/2348 a Consiliului din 10 decembrie 2015 de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 330, 16.12.2015, p. 51).
               
               
                  
                     (6)
                  Decizia de punere în aplicare 2015/1173/UE a Consiliului din 14 iulie 2015 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 189, 17.7.2015, p. 36).
               
               
                  
                     (7)
                  Decizia de punere în aplicare 2014/795/UE a Consiliului din 7 noiembrie 2014 de prelungire a aplicării Deciziei de punere în aplicare 2011/335/UE și de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 44).
               
               
                  
                     (8)
                  Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46).
               
               
                  
                     (9)
                  Decizia de punere în aplicare 2013/54/UE a Consiliului din 22 ianuarie 2013 de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 22, 25.1.2013, p. 15).
               
               
                  
                     (10)
                  Decizia de punere în aplicare 2016/1988/UE a Consiliului din 8 noiembrie 2016 de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 1).
               
               
                  
                     (11)
                  Decizia de punere în aplicare 2014/931/UE a Consiliului din 16 decembrie 2014 de prelungire a aplicării Deciziei de punere în aplicare 2012/181/UE și de autorizare a României de a introduce o măsură specială de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 365, 19.12.2014, p. 145).
               
               
                  
                     (12)
                  COM(2008) 394 din 25 iunie 2008.
               
               
                  
                     (13)
                  JO L 155, 7.6.1989, p. 9–13.
               
               
                  
                     (14)
                  JO L 347, 11.12.2006, p.1.
               
               
                  
                     (15)
                  JO 71, 14.4.1967, p. 1303/67.
               
               
                  
                     (16)
                  Decizia de punere în aplicare 2013/677/UE a Consiliului din 15 noiembrie 2013 de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 316, 27.11.2013, p. 33).
               
               
                  
                     (17)
                  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - „Gândiți mai întâi la scară mică”: Prioritate pentru IMM-uri, Un „Small Business Act ” pentru Europa, Bruxelles, 25.6.2008 - COM (2008) 394 final. 
               
               
                  
                     (18)
                  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).